  Наталья Тетерина Туннэ, 21-тӥ куарусёнэ, Кар Думалэн сессияз 33 депутатъёс «За заслуги перед городом Ижевском» сӥё-дано пус кылдытон понна куара сётӥзы. Выль данъетэн пусъёзы сыӵе кунмуртъёсты, кин Ижкарлэн азинсконэзлы бадӟым юрттэт сётӥз яке кар понна мукет ӟеч уж лэсьтӥз. Соос огдыръя 5 сюрс манетъем премия басьтозы. Арлы быдэ сӥё-дано пусэз куинь муртлы сётыны малпало. Ижкарлэн котырес лыдпусо аръёсаз соослэн лыдзы 5-озь будыны быгатоз. Данъет сётон сярысь куронъёс 1-тӥ юштолэзёзь муниципалитетлэн администрациысьтыз Калыклы мерлыко юрттэт сётонъя, семья ужъёсъя, анайлыкъя но покчилыкъя управленияз лэзьялозы. Дэмлам кандидатъёсты Ижкарлэн сӥё-дано муртъёсызъя ӧри дунъялоз, собере Кар Дума пумкыл юнматоз. Туннэ ортчем сессиын ик Удмуртиысь журналистъёслэн герӟоссы но валтӥсь редакторъёслэн клубзы Людмила Прокошевалы Удмуртилэн дано муртэз ним сётыны куриз. Тодэ вайытом, Людмила Прокошева Удмуртиысь журналистъёслэн герӟосэнызы 20 ар кивалтӥз. 27 депутатъёс та курон понна куара сётӥзы. Историяя, кылъя но литературая Удмурт институтлэн тодосъя кенешез та нимез Анетта Сидоровалы сётыны куриз. Со трос аръёс ӵоже улосвыллэн кивалтэтаз дышетон но тодос удысын ужаз. Анетта Сидорова понна озьы ик 27 депутатъёс куара сётӥзы. Тегъёс: Ижкар Удмуртия данъетъёс данокунмурт  